A TANÁCS 719/2007/EK RENDELETE
(2007. június 25.)
az egyes, Libériával szembeni korlátozó intézkedésekről szóló 234/2004/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 60. és 301. cikkére,
tekintettel a közös állásponttal az egyes, Libériával szembeni korlátozó intézkedések megszüntetéséről szóló, 2007. június 11-i 2007/400/KKBP közös álláspontra (1),
tekintettel a Bizottság javaslatára,
mivel:
(1)
A Libériával szembeni korlátozó intézkedésekről szóló, 2004. február 10-i 2004/137/KKBP közös álláspont (2) előírta a Libériáról szóló ENSZ Biztonsági Tanácsának 1521 (2003) határozatában ismertetett intézkedések végrehajtását, beleértve többek között a nyersgyémántok Libériából történő behozatalának tilalmát. Ezt a tilalmat legutóbb a 2004/137/KKBP közös álláspont módosításáról és megújításáról szóló, 2007. február 12-i 2007/93/KKBP (3) közös álláspont újította meg hat hónapos időszakra. 2007. április 27-én az ENSZ Biztonsági Tanácsa elfogadta az 1753 (2007) határozatot. Határozott, többek között a Libériából származó gyémántokra vonatkozó korlátozó intézkedések megszüntetéséről. Ezt követően 2007. május 4-én Libériát felvették a kimberley folyamat tanúsítási rendszerébe. Ennek megfelelően, Libériát résztvevőként fel kell sorolni a nyersgyémántok nemzetközi kereskedelmében a kimberley folyamat tanúsítási rendszere végrehajtásáról szóló, 2002. december 20-i 2368/2002/EK tanácsi rendelet (4) II. mellékletében.
(2)
A Tánacs 234/2004/EK rendelet (5) megtiltja, többek között a nyersgyémántok behozatalát Libériából.
(3)
Ennélfogva a 234/2004/EK rendelet 6. cikkének (1) bekezdését, amely megtiltja a Közösség területére a Libériából származó nyersgyémántok behozatalát, valamint a 6. cikkének (3) bekezdését, amely megtiltja e tilalom kijátszását, 2007. április 27-i visszamenőleges hatállyal hatályon kívül kell helyezni,
ELFOGADTA EZT A RENDELETET:
1. cikk
A 234/2004/EK rendelet 6. cikkének (1) és (3) bekezdéseit hatályon kívül kell helyezni.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2007. április 27-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2007. június 25-én.